መብረቅ በዝናባማ ወቅት የሚከሰት በመሆኑ በገጠር ያሉ ነዋሪዎች ተከታዮቹን ጥንቃቄዎች እንዲያደርጉ ባለሙያው ይመክራሉ፡፡ “አንደኛው ነገር በዝናብ ውስጥ አለመሄድ ነው፡፡ በሁለተኛ ደረጃ ደግሞ በተቻለ መጠን ብረት ነክ የሆኑ ቁስ አካላትን አለመያዝ ነው፡፡ ሬድዮ አለማዳመጥ፣ መዝጋት፤ ቴሌቪዥን አለማየት ሞባይልን ማጥፋት ይመረጣል፡፡ የተለያዩ የኤሌክትሮኒክስ ዕቃዎች እና አሌሌክትሪክን አለመጠቀም ይመረጣል፡፡ ብዙውን ጊዜ ዣንጥላ አለመጠቀም ነው፡፡ ምክንያቱም ዣንጥላ ውስጥ ብረት ስላለ በብረቱ አማካኝነት ይሄ ሙቀት ተስቦ በሰው ላይ ጉዳት ሊያስከትል ይችላል፡፡ በዝናብ መመታቱ ነው የሚሻለው፡፡ ሶስተኛ ከዝናቡ ዛፍ ስር አለመጠለል ነው፡፡ ወይንም ከብቶችን በሚበዙበት አካባቢ አለመቆየት ነው፡፡ ጎድጓዳ አካባቢ፣ ቦይ ወይም ሸለቆ አካባቢ ካለ እዚያ ስር ዝናቡ እስኪያልፍ መደበቁ ነው የሚሻለው፡፡ በዚህ ላይ በጎርፍ ላለመወሰድ ጥንቃቄ ማድረግ ያስፈልጋል” ይላሉ ዶ/ር ድሪባ፡፡
